b'\n_START_ARTICLE_\nAntanas Valionis\n_START_SECTION_\nBiografija\n_START_PARAGRAPH_\n1968\xc2\xa0m. baig\xc4\x97 Kai\xc5\xa1iadori\xc5\xb3 1-\xc4\x85j\xc4\x85 vidurin\xc4\x99 mokykl\xc4\x85. 1974\xc2\xa0m. baig\xc4\x97 Kauno politechnikos instituto (dabar\xc2\xa0\xe2\x80\x93 Kauno technologijos universitetas) Mechanikos fakultet\xc4\x85 ir \xc4\xafgijo in\xc5\xbeinieriaus mechaniko specialyb\xc4\x99. 1974\xe2\x80\x931976\xc2\xa0m. dirbo Kauno m\xc4\x97sos kombinato Kompresori\xc5\xb3 skyriaus meistru, 1976\xe2\x80\x931980\xc2\xa0m.\xc2\xa0\xe2\x80\x93 Taurag\xc4\x97s m\xc4\x97sos kombinato Kompresori\xc5\xb3 skyriaus vir\xc5\xa1ininku._NEWLINE_1980\xe2\x80\x931985\xc2\xa0m. buvo LKP Taurag\xc4\x97s rajono komiteto Pramon\xc4\x97s ir transporto skyriaus instruktorius, 1985\xe2\x80\x931990\xc2\xa0m.\xc2\xa0\xe2\x80\x93 LKP Centro komiteto \xc5\xbdem\xc4\x97s \xc5\xabkio ir maisto pramon\xc4\x97s skyriaus instruktorius. 1990\xc2\xa0m. \xc4\x97jo \xc5\xbdem\xc4\x97s \xc5\xabkio ministerijos Maisto pramon\xc4\x97s departamento Perspektyvinio planavimo ir u\xc5\xbesienio ry\xc5\xa1i\xc5\xb3 skyriaus ved\xc4\x97jo pareigas. 1990\xe2\x80\x931994\xc2\xa0m. studijavo Var\xc5\xa1uvos universiteto \xc5\xbdurnalistikos ir politini\xc5\xb3 moksl\xc5\xb3 fakultete, kuriame apgyn\xc4\x97 politologijos ir socialini\xc5\xb3 moksl\xc5\xb3 daktaro disertacij\xc4\x85. Disertacijos tema \xe2\x80\x93 " Lietuvos politin\xc4\x97s santvarkos transformacija 1988 - 1993 metais"._NEWLINE_1994\xe2\x80\x932000\xc2\xa0m.\xc2\xa0\xe2\x80\x93 Lietuvos Respublikos nepaprastasis ir \xc4\xafgaliotasis ambasadorius Lenkijos Respublikoje. 1996\xe2\x80\x932000\xc2\xa0m.\xc2\xa0\xe2\x80\x93 Lietuvos Respublikos nepaprastasis ir \xc4\xafgaliotasis ambasadorius Rumunijai ir Bulgarijos Respublikai. Nuo 2000\xc2\xa0m. lapkri\xc4\x8dio 9 d.\xc2\xa0\xe2\x80\x93 u\xc5\xbesienio reikal\xc5\xb3 ministras vienuoliktojoje, dvyliktojoje ir tryliktojoje Vyriausyb\xc4\x97se. 2004-2008\xc2\xa0m. Seimo narys._NEWLINE_2004 m. paskelbta apie tai, jog A. Valionis buvo KGB atsargos karininkas. 2005 m. sudaryta Seimo komisija i\xc5\xa1tyr\xc4\x97 jo veikl\xc4\x85 ir i\xc5\xa1vadose parei\xc5\xa1k\xc4\x97, jog \xc5\xa1ie duomenys vis\xc4\x85 laik\xc4\x85 buvo vie\xc5\xa1i, su jais gal\xc4\x97jo susipa\xc5\xbeinti visi norintys ir n\xc4\x97ra duomen\xc5\xb3, kad jis vykd\xc4\x97 kokius nors KGB pavedimus ar buvo \xc4\xafsipareigoj\xc4\x99s juos vykdyti ateityje. Komisija nusprend\xc4\x97, jog A. Valionio ministro pareig\xc5\xb3 \xc4\x97jimas nekelia gr\xc4\x97sm\xc4\x97s nacionalinio saugumo interesams._NEWLINE_2006\xc2\xa0m. pasikeitus politini\xc5\xb3 j\xc4\x97g\xc5\xb3 santykiui pasitrauk\xc4\x97 i\xc5\xa1 ministro posto. _NEWLINE_2008\xc2\xa0m. lapkri\xc4\x8dio 20 d.\xc2\xa0\xe2\x80\x93 2011\xc2\xa0m. bir\xc5\xbeelio 19 d. Lietuvos ambasadorius Latvijoje. 2011\xe2\x80\x932017 m. Ambasadorius ypatingiems pavedimams._NEWLINE_Buvo TSKP, savaranki\xc5\xa1kosios LKP, Lietuvos demokratin\xc4\x97s darbo partijos narys. 2002\xe2\x80\x932011\xc2\xa0m.\xc2\xa0\xe2\x80\x93 Naujosios s\xc4\x85jungos (socialliberal\xc5\xb3) narys, nuo 2004\xc2\xa0m.\xc2\xa0\xe2\x80\x93 \xc5\xa1ios s\xc4\x85jungos pirmininko pavaduotojas. Nuo 2011 m. Socialdemokrat\xc5\xb3 partijos narys._NEWLINE_Moka angl\xc5\xb3, lenk\xc5\xb3, rus\xc5\xb3 kalbas.'